text: Tribuna Ganxona » Comunicat d'ERC Guíxols sobre els resultats electorals
  Portada » Portada » PARTICIPACIÓ » EL LECTOR ESCRIU » Comunicat d'ERC Guíxols sobre els resultats electorals
  Des de la secció local d'ERC Guíxols ens hem anat reunint amb totes les forces polítiques després del 24 M. No és nou si us diem que hem hagut de començar per segona vegada després de la decisió de la Junta Electoral d'acceptar legalment uns vots que eren considerats nuls i lamentablement no poder consolidar el nostre quart regidor a l'Ajuntament.
  Tal i com es va explicar en les trobades amb els amics, simpatitzants, la llista electoral i militants, la decisió que havia de prendre l'assemblea no era gens fàcil, doncs el bon govern de la ciutat i el futur del país estan estretament presents, per la nostra consciència, els nostres ideals i els nostres més íntims desitjos de llibertat, igualtat i fraternitat. L'Assemblea d'ERC Guíxols va prendre la decisió per votació, i en primer lloc va ser aprofundir una entesa amb les forces de Tots per Sant Feliu i el Partit dels Socialistes Catalunya, la qual ha pogut arribar a bon terme i començar així un nou cicle en el govern de la ciutat.
  Entenem que el progrés de la ciutat no podrà ser fins que els persones que en formen part puguin viure en plenes condicions i amb els recursos socials que pertoquen en una ciutat com Sant Feliu. Entenem el progrés econòmic lligat al benestar de les famílies i amb els recursos que ens són propis. Entenem que el Sant Feliu de Guíxols que volem passa primer per les persones.
  Parlem d'un futur digne per a les persones, i creiem que la millor manera també és que Esquerra Guíxols treballi perquè el nostre municipi sigui part activa en el procés d'alliberament nacional que està vivint el nostre país, Catalunya. La Regidoria de Transició Nacional durà a terme una feina transversal amb les àrees de l'Ajuntament perquè allà on podem afegir un gra de sorra a favor de la llengua, de pagar els impostos en l'Agencia Tributària catalana, participació activa a l'AMI, símbols… El país que volem començar de nou també és un país net de corrupció i d'opacitats, per això farem tots els esforços perquè tinguem un Ajuntament amb parets de vidre on es transparenti tot el que hi ha dins.
  Per aconseguir els nostres objectius, fem pinya i connectem els programes electorals dels tres partits que hem acordat formar govern, perquè la ciutat potenciï els seus encants amb personalitat, a favor de les persones i amb el govern més independentista que mai ha tingut la ciutat, des de la Segona República.
  Esperem ser dignes dels que ens han precedit i apuntar amunt en aquesta nova etapa perquè els que vinguin després no hagin de lluitar per la dignitat del seu país.